ທູດພິເສດ ສປຊ ເຊື່ອວ່າ ການຕົກລົງ ສັນຕິພາບ ໃນລີເບຍ ມີທາງເປັນໄປໄດ້ 
ທ່ານ Bernardino Leon ​ທູດ​ພິ​ເສດ ​ສປຊ ຮັບຜິດຊອບເລື້ອງ​ລີ​ເບຍ ເຊື່ອວ່າ ການຕົກລົງສັນຕິພາບ ລະຫວ່າງພັກຝ່າຍຕ່າງໆ ມີທາງ​ເປັນ​ໄປ​ໄດ້.
ທູດພິເສດສະຫະປະຊາດ ຮັບຜິດຊອບເລື້ອງລີເບຍ ກ່າວໃນ ວັນພະຫັດວານນີ້ວ່າ ທ່ານເຊື່ອວ່າ ການຕົກລົງສັນຕິພາບມີ ທາງເປັນໄປໄດ້ ລະຫວ່າງພັກຝ່າຍຕ່າງໆທີ່ພວມເຮັດສົງຄາມ ຢູ່ໃນລີເບຍ ຫລັງຈາກມື້ທຳອິດຂອງການເຈລະຈາສັນຕິພາບຮອບໃໝ່ ທີ່ ປະເທດມາຣົກໂກ ທ່ານ Bernardino Leon ໄດ້ກ່າວຕໍ່ບັນ ດານັກຂ່າວວ່າ “ມີຄວາມຮູ້ສຶກວ່າ ຖ້າບໍ່ແມ່ນໃນແງ່ດີຫຼາຍ ໂພດ ຢ່າງໜ້ອຍກໍມີຄວາມຮູ້ສຶກວ່າມັນອາດເປັນໄປໄດ້ ທີ່ ຈະບັນລຸຂໍ້ຕົກລົງກັນ ແລະນັ້ນແມ່ນສິ່ງທີ່ສຳຄັນທີ່ສຸດ ເພາະ ວ່າ ຢູ່ໃນເດືອນທີ່ແລ້ວ ເລື້ອງດັ່ງກ່າວນີ້ບໍ່ເກີດຂື້ນເລີຍ ” ທ່ານ Leon ແລະບັນດາຜູ້ໄກ່ເກ່ຍຂອງອົງການສະຫະປະຊາຊາດ ໄດ້ພົບປະແບບແຍກ ກັນ ກັບບັນດາຜູ້ຕາງໜ້າລັດຖະບານລີເບຍ ແລະພວກຫົວຮຸນແຮງຈັດອິສລາມ ທີ່ໄດ້ເຂົ້າ ຍຶດເອົານະຄອນຫລວງ Tripoli ແລະໄດ້ຈັດຕັ້ງການປົກ ຄອງຂຶ້ນຕ່າງຫາກ ຢູ່ໃນສາມ ຮອບຂອງການເຈລະຈາທີ່ຜ່ານມາ ທັງສອງຝ່າຍບໍ່ໄດ້ພໍ້ກັນແບບໜ້າຕໍ່ໜ້າເລີຍ ບັນດາເຈົ້າໜ້າທີ່ສະຫະປະຊາຊາດ ຫວັງວ່າຈະນຳເອົາລັດຖະບານທີ່ເປັນຄູ່ແຂ່ງ ທັງສອງ ມາໂອ້ລົມກັນ ລີເບຍ ມີຄວາມບໍ່ທຸ່ນທ່ຽງເພີ້ມຂຶ້ນ ນັບຕັ້ງແຕ່ຈອມຜະເດັດການ ທີ່ປົກຄອງປະເທດມາເປັນ ເວລາດົນນານ Moammar Gadhafi ໄດ້ຖືກໂຄ່ນລົ້ມ ແລະເສຍຊີວິດໃນປີ 2011 ການ ສູ້ລົບກັນໄດ້ເພີ້ມຂື້ນໃນເດືອນສິງຫາ ເວລາລັດຖະບານ ແລະສະພາທີ່ຜ່ານການເລືອກຕັ້ງ ໄດ້ຖືກບັງຄັບໃຫ້ຍ້າຍ ອອກໄປຈາກນະຄອນ Tripoli ສະຖານທີ່ຂຸດນໍ້າມັນຫລາຍໆແຫ່ງທີ່ມີລາຍໄດ້ງາມແມ່ນເປັນບ່ອນຍາດແຍ່ງຂອງ ທັງສອງ ຝ່າຍ ບໍລິສັດລັດວິສາຫະກິດ ໄດ້ອ້າງເຫດຜົນດ້ານຄວາມປອດໄພ ທີ່ໄດ້ຢຸດການຜະລິດ ຢູ່ 11 ບໍ່ນໍ້າມັນ ຫລັງຈາກພວກຫົວຮຸນແຮງໄດ້ຍຶດເອົາບໍ່ນໍ້າມັນສອງແຫ່ງທີ່ສຳຄັນ ໃນຕົ້ນ ອາທິດນີ້